## Rješenje Agencije za zaštitu tržišnog natjecanja UP/I 430-01/2006-02/47 od 21. rujna 2006.

### NN 9/2007 (24.1.2007.), Rješenje Agencije za zaštitu tržišnog natjecanja UP/I 430-01/2006-02/47 od 21. rujna 2006.

# AGENCIJA ZA ZAŠTITU TRŽIŠNOG NATJECANJA

**387**

Agencija za zaštitu tržišnog natjecanja, na temelju članka 5. i članka 13.
stavka 3. Zakona o državnim potporama (»Narodne novine«, broj 140/05) u upravnom
postupku davanja odobrenja na Prijedlog za odobrenje državnih jamstava
Brodogradilištu Kraljevica d.d., sa sjedištem u Kraljevici 8, p.p. 35,
pokrenutom na zahtjev Ministarstva gospodarstva, rada i poduzetništva, sa
sjedištem u Zagrebu, Ulica grada Vukovara 78, na temelju odluke Vijeća za
zaštitu tržišnog natjecanja sa 68. sjednice, održane 21. rujna 2006., donosi
sljedeće

## RJEŠENJE

I. Odobrava se Prijedlog za odobrenje državnih jamstava poduzetniku
Brodogradilištu Kraljevica d.d., u iznosu od 29.000.000,00USD odnosno
169.958.415,00 kn i 6.840.000,00 EUR odnosno50.821.972,92 kn, odnosno u ukupnom
iznosu od 220.780.387,92 kn, koja se odnose na sljedeće, pod uvjetima iz točke
II. izreke ovog rješenja:
1. iznos od 29.000.000,00 USD odnosno 169.958.415,00 kn, koji će se koristit za
kratkoročna zaduženja kod poslovnih banaka za podmirivanje tekućih troškova
poslovanja.
2. iznos od 6.840.000,00 EUR odnosno 50.821.972,92 kn koji će se koristiti za
kratkoročno kreditiranje novogradnje broj 546 RO-RO koja se odnosi na putnički
brod za naručitelja Jadroliniju Rijeka d.d.
II. Državna jamstva iz točke I. izreke ovog rješenja odobravaju se pod sljedećim
uvjetima:
1. Korisnik državnih jamstva iz točke I. izreke ovog rješenja prilikom izdavanja
državnih jamstava od strane Ministarstva financija, mora uplatiti iznos od 0,5
posto na ukupnu vrijednost izdanih državnih jamstava u korist Državnog proračuna
Republike Hrvatske.
2. Krediti pokriveni državnim jamstvima iz točke I. izreke ovog rješenja moraju
biti odobreni pod redovitim tržišnim uvjetima, odnosno s kamatnom stopom koja se
odobrava poduzetnicima koji nisu u financijskim teškoćama a koja ne bi smjela
biti niža od referentne kamatne stope u iznosu od 5,44 posto. Kredit mora biti
vraćen u roku od dvanaest (12) mjeseci od isplate posljednjeg obroka korisniku
državnog jamstva.
3. U roku ne duljem od šest (6) mjeseci, odnosno najkasnije do 21. ožujka 2007.,
Agenciji za zaštitu tržišnog natjecanja mora biti dostavljen Plan
restrukturiranja ili Plan likvidacije poduzetnika Brodogradilišta Kraljevica
d.d. ili dokaz da su krediti pokriveni državnim jamstvom vraćeni u cijelosti,
odnosno da je državno jamstvo prestalo važiti.
III. Ministarstvo gospodarstva, rada i poduzetništva, kao davatelj državne
potpore u obvezi je osigurati izradu izvješća o uvjetima i namjeni korištenja
kredita za koje su izdana državna jamstva iz točke I. izreke ovog rješenja i
takva izvješća dostavljati Agenciji za zaštitu tržišnog natjecanja, radi
provedbe nadzora nad izvršenjem ovog rješenja.
– Trajanje obveze: za cijelo vrijeme trajanja razdoblja sanacije poduzetnika
Brodogradilište Kraljevica d.d., odnosno dok korisnik državnog jamstva ne utroši
u potpunosti kredite za koje su izdana državna jamstva.
– Rok za izvršenje: svakog petnaestog u tekućem mjesecu za prethodni mjesec.
IV. Ovo rješenje bit će objavljeno u »Narodnim novinama«.

```
Obrazloženje
```

I. ZAPRIMANJE ZAHTJEVA I DOKUMENTACIJE

1. Agencija za zaštitu tržišnog natjecanja (dalje: Agencija) zaprimila je 28.
kolovoza 2006., od Ministarstva gospodarstva, rada i poduzetništva (dalje:
Ministarstvo), Prijedlog za odobrenje državnih jamstava za poduzetnika
Brodogradilište Kraljevica d.d., od 28. kolovoza 2006., klasa: 310-14/06-01/51,
urbroj: 526-03-03/1-06-3. Rečenim Prijedlogom zatraženo je državno jamstvo u
iznosu od 19.850.000,00 USD.
Prijedlog za odobrenje državnih jamstava podnesen je sukladno članku 11. stavku
1. Zakona o državnim potporama (»Narodne novine«, broj 140/05; dalje: ZDP).
U Prijedlogu Ministarstva navedeno je da poduzetnik Brodogradilište Kraljevica
d.d. nije u mogućnosti realizirati kredite za koje je kao osiguranje plaćanja
već odobreno državno jamstvo od strane Vlade Republike Hrvatske (dalje: Vlada
RH), jer su poslovne banke zatražile rješenje o odobrenju Agencije.
S obzirom na to da je neodobravanje kredita od strane banaka, bez obzira na
postojanje državnih jamstava, a koja nisu odobrena od strane Agencije, dovelo u
pitanje likvidnost brodogradilišta, te zbog činjenice da su brodogradilišta u
fazi izrade Plana restrukturiranja, Ministarstvo je navedenim Prijedlogom od 28.
kolovoza 2006., zatražilo odobrenje predmetnih državnih jamstava na temelju
članka 17. stavka 1. Uredbe o državnim potporama (»Narodne novine«, broj 121/03;
dalje: Uredba) koji određuje pravila o dodjeli državnih potpora za sanaciju.
Primarni cilj državne potpore za sanaciju je osiguranje likvidnosti poslovanja
poduzetnika u teškoćama dok ne bude izrađen Plan restrukturiranja.
Nadalje, Ministarstvo je u Prijedlogu navelo da državna jamstva predstavljaju
minimalno potrebna sredstva za održavanje likvidnosti poslovanja poduzetnika
Brodogradilište Kraljevica d.d. do kraja 2006.
Na prijedloge podnesene sukladno članku 11. stavku 1. ZDP-a, Agencija izdaje
rješenje iz članka 13. ZDP-a.
S obzirom na to da podaci iz zahtjeva zaprimljeni 28. kolovoza 2006., nisu bili
dovoljni za donošenje rješenja iz članka 13. ZDP-a, zahtjevom od 30. kolovoza
2006., sukladno članku 9. stavka 1. i 2. ZDP-a, Agencija je zatražila od
Ministarstva dostavu sljedeće dokumentacije:
1. financijska izvješća za 2003., 2004., 2005. i I. – VI. 2006. (uključujući
račun dobiti i gubitka, bilancu, novčani tijek, revizorsko izvješće za 2005.),
2. konsolidirano financijsko izvješće za grupu/holding za 2005., odnosno za
2004., ukoliko za 2005. isto nije napravljeno,
3. vlasničku strukturu poduzetnika na dan 31. prosinca 2005.,
4. prosječan broj radnika temeljem sati rada i broj radnika na dan 31. prosinca
za razdoblje 2003. – 2005.,
5. iznos i ostale uvjete kredita za koji se izdaje državno jamstvo (naziv banke,
kamata, rok povrata kredita),
6. točan popis s iznosima rashoda/troškova koji će biti pokriveni odobrenim
iznosom kredita uz obrazloženje da je to neophodno potrebno kako bi poduzetnik
mogao nastaviti poslovati narednih šest mjeseci dok ne izradi plan
restrukturiranja,
7. obrazloženje Ministarstva financija postoje li izvori u državnom proračunu za
izdavanje državnog jamstva.
Dodatna objašnjenja te ispunjene Obrasce prijave državne pot­pore sukladno
Pravilniku o obliku i sadržaju, te načinu prikupljanja podataka i vođenja
evidencija državnih potpora (»Narodne novine«, broj 11/05), Agencija je
zatražila zahtjevom od 11. rujna 2006.
2. U međuvremenu, tj. u razdoblju od 6. rujna 2006., pa do održavanja 68.
sjednice Vijeća za zaštitu tržišnog natjecanja (dalje: Vijeće) 21. rujna 2006.,
Ministarstvo je Agenciji u više navrata dostavljalo izmjene iznosa državnih
jamstava za poduzetnika Brodogradilište Kraljevicu d.d.
U cilju usklađenja iznosa državnih jamstava i što učinkovitijeg prikupljanja
potrebnih podataka i dokumentacije održano je više sastanaka s predstavnicima
Hrvatske brodogradnje Jadranbrod d.d. i Ministarstva.
Agencija je sukladno zahtjevima od 30. kolovoza 2006. i 11. rujna 2006.,
zaprimila svu traženu dokumentaciju.
Konačni Prijedlog za odobrenje državnih jamstava poduzetniku Brodogradilište
Kraljevica d.d. u ukupnom iznosu od 29.000.000,00 USD i 6.840.000,00 EUR odnosi
se na sljedeće:
– iznos od 29.000.000,00 USD odnosno 169.958.415,00 kn odnosi se na kratkoročno
financiranje tekućeg poslovanja zaduženjem kod \*\*\*\*\*\*\*\*\*\*\*\*\*\*\*\*\*\*\*\*\*\*.
– iznos od 6.840.000,00 EUR odnosno 50.821.972,92 kn odnosi se na kratkoročno
kreditiranje kod \*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\* za novogradnju broj 546 RO-RO koja
se odnosi na putnički brod za naručitelja poduzetnika Jadroliniju Rijeka d.d.
(Napomena: iznos u kunama izračunat je prema tečaju Hrvatske narodne banke na
dan 21. rujna 2006., koji za 1 EUR iznosi 7,430113 kn dok za 1 USD iznosi
5,860635 kn)

II. PROPISI PRIMIJENJENI TIJEKOM POSTUPKA PRED AGENCIJOM

Agencija je prilikom vođenja postupka, osim odredbi ZDP-a i Uredbe koju Agencija
primjenjuje sukladno članku 10. Uredbe o državnim potporama (»Narodne novine«,
broj 50/06), sukladno članku 6. stavku 4. ZDP-a i članku 70. stavku 2. Sporazuma
o stabilizaciji i pridruživanju između Europskih zajednica i njihovih država
članica i Republike Hrvatske (»Narodne novine – Međunarodni ugovori«, broj
14/01, 14/04, 1/05 i 7/05; dalje: SSP), koji je stupio na snagu 1. veljače
2005., primjenjivala i kriterije i standarde pored­benog prava Europske unije
koji se odnose na državne potpore i to iz Smjernica Zajednice za državne potpore
za sanaciju i restrukturiranje poduzetnika u teškoćama (OJ C 244, od 1.
listopada 2004.; dalje Smjernice).

III. UTVRĐIVANJE ČINJENICA

Na temelju dostavljenih podataka te provedenih pravnih i ekonomskih analiza
utvrđene su sljedeće činjenice:
1. Poduzetnik Brodogradilište Kraljevica d.d.
Poduzetnik Brodogradilište Kraljevica d.d. upisan je u registru Trgovačkog suda
u Rijeci s matičnim brojem subjekta upisa 040162167, sa sjedištem poduzetnika u
Kraljevici, Obala kralja Tomislava 8.
1.1. Struktura vlasništva poduzetnika Brodogradilište Kraljevica d.d.
Temeljni kapital poduzetnika Brodogradilište Kraljevica d.d. iznosi
179.448.800,00 kuna koji je podijeljen na 897.244 dionica, nominalne vrijednosti
200,00 kuna po dionici.
Struktura vlasništva poduzetnika prikazana je u Tabeli 1.

*Tabela 1.* STRUKTURA VLASNIŠTVA PODUZETNIKA BRODOGRADILIŠTE KRALJEVICA d.d. NA
DAN 31. PROSINCA 2005.

|  |  |  |  |  |
| --- | --- | --- | --- | --- |
| Rb. | Dioničari | Broj dionica | Vrijednost u kunama | Struktura u % |
| 1. | Hrvatski fond za privatizaciju | 307.308 | 61.461.600,00 | 34,25 |
| 2. | RH Ministarstvo financija | 314.185 | 62.837.000,00 | 35,02 |
| 3. | Hrvatski zavod za zapošljavanje | 5.402 | 1.080.400,00 | 0,60 |
| 4. | Državna agencija za osiguranje štednih uloga i sanaciju banaka | 134.985 | 26.997.000,00 | 15,05 |
| 5. | Hrvatski zavod za mirovinsko osiguranje | 76.706 | 15.341.200,00 | 8,55 |
| 6. | Hrvatski zavod za zdravstveno osiguranje | 46.367 | 9.273.400,00 | 5,17 |
| 7. | Hrvatske vode, javno poduzeće | 6.264 | 1.252.800,00 | 0,70 |
| 8. | Goran Šmit | 2.853 | 570.600,00 | 0,32 |
| 9. | Hrvatske šume, javno poduzeće | 1.920 | 384.000,00 | 0,21 |
| 10. | Hrvatska gospodarska komora – Zagreb | 1.240 | 248.000,00 | 0,14 |
| 11. | Hrvatska brodogradnja – Jadranbrod | 13 | 2.600,00 | 0 |
| 12. | Dioničari iz pretvorbe | 1 | 200,00 | 0 |
| 13. | Ukupno | 897.244 | 179.448.800,00 | 100 |

Izvor: dopis poduzetnika Brodogradilište Kraljevica d.d.
Obrada: Agencija za zaštitu tržišnog natjecanja

Iz Tabele 1. razvidno je da većinski udjel u temeljnom kapitalu po­du­zetnika u
iznosu od 99,55 posto ima Republika Hrvatska (dalje: RH).
Poduzetnik Brodogradilište Kraljevica d.d. ima 100-postotno vlasništvo u
poduzetniku Brodogradilište Kraljevica Incotrade d.o.o. koji je upisan u
registru Trgovačkog suda u Rijeci s matičnim brojem upisa 040162206, sa
sjedištem u Kraljevici, Obala kralja Tomislava 8.
1.2. Djelatnost poduzetnika Brodogradilište Kraljevica d.d.
Prema Pravilniku o razvrstavanju poslovnih subjekata prema Nacionalnoj
klasifikaciji djelatnosti (»Narodne novine«, broj 52/03), osnovna djelatnost
poduzetnika je izgradnja i popravak brodova.
Poduzetnik Brodogradilište Kraljevica d.d. nije ostvario planirane rokove
glavnih faza gradnje brodova do 31. srpnja 2006. prema prihvaćenom poslovnom
planu za 2006.
Prema osnovnom planu poslovanja, poduzetnik je do kraja 31. srpnja 2006.
planirao 3 početka obrade crne metalurgije, 3 polaganja kobilice, 5 porinuća te
isporuku 4 broda. Međutim, do rečenog vremenskog razdoblja ostvarena su 2
početka obrade crne metalurgije, 3 polaganja kobilice, 4 porinuća te isporuka 1
broda.
Prosječno planirano trajanje gradnje broda iznosi oko 13 mjese­ci.
U knjizi narudžbi na dan 31. kolovoza 2006. poduzetnik Brodogradilište
Kraljevica d.d. ima narudžbe za novogradnju 8 brodova, od kojih će 6 brodova
biti isporučeno u 2006., a 2 broda u 2007., kako je to prikazano u Tabeli 2.

*Tabela 2.* KNJIGA NARUDŽBI ZA BRODOGRADILIŠTE KRALJEVICA d.d. NA DAN 31. KOLOVOZA
2006.

|  |  |  |  |
| --- | --- | --- | --- |
| Novogradnje | Godina potpisivanja ugovora | dwt  (ukupno) | Vrijednost ugovora u USD |
| 532, 533, 534, 537, 538, 549 | 2001. – 2005. | 31.020 | 66.920.660 |

Izvor: Hrvatska brodogradnja – Jadranbrod d.d.
Obrada: Agencija za zaštitu tržišnog natjecanja

*2. Tržište brodogradnje*

2.1. Tržište brodogradnje na razini svjetske brodogradnje

Svjetske narudžbe brodova u prosincu 2005. iznose221.787.515,00 tdw (nosivost
broda izražena u metričkim tonama – tons dead weigh), veće su za 9,9 posto (tj.
oko 20,07 mil tdw) u odnosu na narudžbe iz prosinca 2004.
Prema podacima iz Fairplay Solutions (kolovoz 2006.) u odnosu na kraj 2005.,
ukupne narudžbe povećale su se za 40,872 mil dwt (bruto nosivost broda u tonama
– dead weigh tonnage capacity) ili 18,43 posto. Japan, Koreja i Kina povećale su
narudžbe za 38,080 mil dwt ili za cca 19,65 posto, dok su ostale zemlje povećale
narudžbe za 2,788 mil dwt ili za oko 9,96 posto. Po navedenim podacima, hrvatska
brodogradnja nalazi se na 6. mjestu s 2,685 mil dwt narudž­bi. U odnosu na bruto
nosivost broda u tonama (dwt) u hrvatskim brodogradilištima došlo je do
smanjenja narudžbi za 8,08 posto u odnosu na narudžbe od kraja 2005.

*Tabela 3.* SVJETSKA KNJIGA NARUDŽBI PREMA BRUTO NOSIVOSTI BRODA U TONAMA (dwt)

|  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- |
| Zemlja  isporuke | Izvor: Fairplay Solutlons | | | | | | | | | | |
| br. 99/02. 12. 2004. | | | br. 111/prosinac 2005. | | | br. 119/kolovoz 2006. | | | DWT Indeks u % | |
| broj | DWT | % | broj | DWT | % | broj | DWT | % | 2006/2004 | 2006/2005 |
| Japan | 985 | 72.774.062 | 32,8 | 1.106 | 76.974.495 | 34,7 | 1.186 | 85.267.279 | 32,5 | 117 | 111 |
| J. Koreja | 993 | 74.646.788 | 33,7 | 1.134 | 79.646.322 | 35,9 | 1.276 | 92.543.418 | 35,2 | 124 | 116 |
| Kina | 616 | 31.018.778 | 14 | 820 | 37.175.220 | 16,8 | 1.107 | 54.069.473 | 20,6 | 174 | 145 |
| Njemačka | 111 | 2.840.090 | 1,28 | 168 | 3.930.826 | 1,77 | 193 | 4.268.782 | 1,63 | 150 | 109 |
| Taiwan | 48 | 2.998.140 | 1,35 | 53 | 3.051.190 | 1,38 | 56 | 3.353.340 | 1,28 | 112 | 110 |
| Hrvatska | 63 | 3.376.610 | 1,52 | 67 | 2.920.687 | 1,32 | 61 | 2.684.609 | 1,02 | 80 | 92 |
| Poljska | 75 | 2.688.322 | 1,21 | 63 | 2.254.350 | 1,02 | 93 | 2.063.696 | 0,79 | 77 | 92 |
| USA | 14 | 812.500 | 0,37 | 24 | 1.096.940 | 0,49 | 21 | 779.648 | 0,3 | 96 | 71 |
| Ostali | 597 | 10.564.315 | 4,76 | 848 | 14.737.485 | 6,64 | 945 | 17.629.249 | 6,71 | 167 | 120 |
| Ukupno | 3.502 | 201.719.605 | 91 | 4.283 | 221.787.515 | 100 | 4.938 | 262.659.494 | 100 | 130 | 118 |

Izvor: Hrvatska brodogradnja – Jadranbrod d.d.
Obrada: Agencija za zaštitu tržišnog natjecanja

Iz Tabele 3. razvidno je da se svjetske narudžbe i dalje povećavaju. Najveće
povećanje u odnosu na kraj 2005. ostvarila je Kina s 45,44 posto, zatim J.
Koreja sa 16,19 posto te Japan s 10,77 posto.
Usporedba cijena promatranih tipova brodova prema Clarksonu Issue
734/25.08.2006. u kolovozu 2006., ukazuje na povećanje istih u odnosu na
prosinac 2005. od 3 do 13 posto ovisno o tipu broda, uz napomenu da se najveći
porast bilježi kod tankera veličine Suezmaxa i Aframaxa (13 posto i 11 posto) i
kod brodova za rasute terete – Handymax 11 posto.
Tržišne cijene novogradnji u svibnju i lipnju 2005. dosegle su svoj maksimum,
gotovo za sve tipove i veličine brodova koji su interesantni hrvatskim
brodogradilištima, te su uz male oscilacije i do sredine 2006. ostale na istoj
razini. Dakle, promatrano s aspekta cijena, bilo bi oportuno ići u popunjavanje
i/ili ugovaranje slobodnih kapaciteta, naravno pod uvjetom da u postojećim
okolnostima, tržišne cijene novogradnji ne stvaraju nove gubitke
brodogradilištima.

2.2. Tržište brodogradnje na razini RH

U nacionalnim okvirima brodograđevna industrija predstavlja stratešku djelatnost
koja zapošljava oko 13.000 vlastitih radnika i do 7.500 kooperanata koji rade u
brodogradilištima. U ukupnom robnom izvozu RH brodogradnja sudjeluje s udjelom
od 12 do15 posto, u BDP RH brodogradnja sudjeluje s udjelom od 1,4 posto, u neto
plaćama s 1,8 posto a u doprinosima sa oko 2 posto.
Hrvatska brodogradilišta su na kraju 2004. u knjizi narudžbi imala 73
novogradnje čija je ukupna vrijednost iznosila 2,202 mil USD. Od ukupnog broja
novogradnji 22 novogradnje čija je vrijednost ukupno iznosila 566,83 mil USD
isporučene su do 31. prosinca 2005. U istom razdoblju, na snagu su stupili novi
ugovori za gradnju 24 broda (ukupne vrijednosti 967,61 mil USD), pa se u knjizi
narudžbi na dan 31. prosinca 2005. nalazi 75 brodova čija je ukupna vrijednost
2.673.057.247,00 USD.
Na dan 31. kolovoza 2006. u knjizi narudžbi prikazanoj u Tabeli 4. nalaze se 62
broda ukupne vrijednosti 2.395.711.520,00 USD i nosivosti 2,42 mil dwt.

*Tabela 4.* KNJIGA NARUDŽBI NA DAN 31. KOLOVOZA 2006.

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| BRODOGRADILIŠTE | stanje 31. 12. 2005. | | brodovi isporučeni  I. – VIII. 2006. | | brodovi ugovoreni  1. – VIII. 2006.\* | | stanje 31. 8. 2006. | |
| br. | prod. cijena | br | prod. cijena | br | prod. cijena | br | prod. cijena |
| ULJANIK | 20 | 962.360.376 | 4 | 138.620.135 |  |  | 16 | 826.157.801 |
| 3. MAJ | 15 | 595.502.540 | 3 | 103.327.016 |  |  | 12 | 490.792.789 |
| BRODOSPLIT | 18 | 709.130.801 | 5 | 122.694.697 |  |  | 13 | 589.662.000 |
| BRODOTROGIR | 9 | 315.767.512 | 1 | 29.993.333 | 2 | 95.478.744 | 10 | 381.496.256 |
| KRALJEVICA | 8 | 68.522.783 | 2 | 1.999.256 | 2 | 20.709.829 | 8 | 87.630.489 |
| BRODOSPLIT BSO | 5 | 21.773.235 | 2 | 1.937.478 |  |  | 3 | 19.972.185 |
| UKUPNO | 75 | 2.673.057.247 | 17 | 398.571.915 | 4 | 116.188.573 | 62 | 2.395.711.520 |

\*ugovori koji su stupili na snagu
Izvor: Hrvatska brodogradnja – Jadranbrod d.d.
Obrada: Agencija za zaštitu tržišnog natjecanja

Tijekom prvih osam mjeseci 2006. brodogradilišta su isporučila 17 novogradnji.
Na dan 31. kolovoza 2006. na snazi nisu bili sljedeći ugovori: 1 ugovor koji je
potpisalo Brodogradilište Kraljevica d.d. (Atlantska plovidba) u vrijednosti 5,1
mil EUR, 4 ugovora koje je potpisalo Brodogradilište Brodosplit d.o.o.
(Tankerska plovidba i Stena) u vrijednosti 227,8 mil USD i 6 ugovora koje je
potpisalo 3. Maj Brodogradilište d.d. (Uljanik Plovidba i Biglift Shipping) u
vrijednosti 247,46 mil EUR. Osim toga Brodogradilište Brodosplit d.o.o. ima
potpisana 2 opcijska ugovora sa Stenom za nastavak serije.

*3. Analiza poslovanja poduzetnika Brodogradilište Kraljevica d.d.*

Agencija je izvršila analizu financijskih i poslovnih rezultata poduzetnika
Brodogradilišta Kraljevica d.d. temeljem podataka iz financijskih izvještaja kao
i temeljem ostale dostavljene dokumentacije.
Nakon provedene poslovne i financijske analize poslovanja poduzetnika, utvrđeno
je da je poduzetnik Brodogradilište Kraljevica d.d. poduzetnik u teškoćama.
Sukladno članku 16. stavku 2. Uredbe, poduzetnik u teškoćama je onaj poduzetnik
koji nije sposoban vlastitim sredstvima ili sredstvima koja može pribaviti od
svojih vlasnika/dioničara ili vjerovnika spriječiti gubitke, a koji bi, bez
vanjske intervencije države, gotovo sigurno kratkoročno ili srednjoročno
ugrozili njegov opstanak.
Sukladno točki 10. Smjernica koje se primjenjuju sukladno članku 6. stavku 4.
ZDP-a i članku 70. stavku 2. SSP-a, smatra se da je poduzetnik u teškoćama,
osobito u sljedećim slučajevima
a) u slučaju dioničkog društva ili društva s ograničenom odgovornosti, ako je
više od polovice iskazanog kapitala nestalo te više od četvrtine tog kapitala
izgubljeno u prethodnih dvanaest mjeseci;
b) u slučaju trgovačkog društva u kojem su neki članovi neograničeno odgovorni
za obveze društva, ako je više od polovice kapitala prikazanog u financijskim
izvještajima trgovačkog društva nestalo, te više od četvrtine tog kapitala
izgubljeno u prethodnih dvanaest mjeseci;
c) u slučaju bilo kojeg oblika trgovačkog društva ako temeljem nacionalnih
propisa ispunjava uvjete za pokretanje stečajnog postupka.
Prema točki 11. Smjernica može se smatrati da je poduzetnik u teškoćama i kada
nije ispunjena niti jedna od prethodnih pret­postavki, posebno ako su prisutni
tipični pokazatelji da se radi o poduzetniku u teškoćama, kao što su to
primjerice rast gubitaka, smanjenje ukupnog prihoda, rast zaliha, višak
kapaciteta, smanjenje novčanih tokova, rast duga, porast troškova kamata i pad
ili nulta neto vrijednost imovine.
U Tabeli 5. prikazani su samo osnovni pokazatelji za poduzet­nika
Brodogradilište Kraljevica d.d.

*Tabela 5.* OSNOVNI POKAZATELJI PODUZETNIKA BRODOGRADILIŠTE KRALJEVICA D.D. U
KUNAMA

|  |  |  |  |  |  |
| --- | --- | --- | --- | --- | --- |
| Rb. | Opis | 2003. | 2004. | 2005. | I. – VI. 2006. |
| 1. | Ukupni prihod | 128.910.793 | 251.052.971 | 327.043.762 | 199.278.628 |
| 2. | Ukupni rashod | 254.883.431 | 430.000.285 | 394.869.856 | 192.747.053 |
| 3. | Dobit / Gubitak (1-2) | -125.972.639 | -178.947.314 | -67.826.094 | -6.531.575 |
| 4. | Novčani tok | 32.337.828 | 22.467.246 | 24.164.702 | 11.759.699 |
| 5. | Ukupan dug (dugoročne i kratkoročne obveze) | 200.007.906 | 304.204.821 | 420.837.454 | 477.825.136 |
| 6. | Broj zaposlenih na dan 31. prosinca | 557 | 576 | 561 | 577 |

Izvor: dopis poduzetnika Brodogradilište Kraljevica d.d.
Obrada: Agencija za zaštitu tržišnog natjecanja

Iz navedenih pokazatelja vidljivo je sljedeće:
– poduzetnik u prethodnom trogodišnjem razdoblju iskazuje u financijskim
izvještajima ukupnu vrijednost kapitala jednaku nuli, što znači da je iznos
gubitka veći od temeljnog kapitala, tako da je ispunjen jedan od glavnih
kriterija određivanja poduzetnika u teškoćama, naveden u točki 10. a) Smjernica,
– osim navedenog gubitka temeljnog kapitala, kod poduzetnika su prisutni tipični
pokazatelji teškoća u poslovanju kao što su: nelikvidnost, insolventnost i
visoka zaduženost.
Sukladno kriterijima iz članka 16. stavka 2. Uredbe i kriterijima iz točke 10. i
11. Smjernica, razvidno je da je Brodogradilište Kraljevica d.d poduzetnik u
teškoćama, jer vlastitim sredstvima nije sposoban zaustaviti negativna kretanja
poslovanja a koja bi bez posredovanja države ugrozila opstanak poduzetnika.
Osim gore navedenih kriterija ocjene poduzetnika u teškoćama, bilo je potrebno
utvrditi sukladno točki 13. Smjernica je li se poduzetniku koji pripada većoj
poslovnoj grupi može dodijeliti potpora za sanaciju i restrukturiranje. U
pravilu se takva potpora ne može dodijeliti, osim ako je moguće dokazati da se
radi o teškoćama unutar samog poduzetnika, da iste nisu rezultat proizvoljne
raspodjele troškova unutar grupe, te da su teškoće preozbiljne da bi ih grupa
sama mogla nadvladati.
U Tabeli 6. prikazano je konsolidirano izvješće iz kojeg je razvidno da ukupni
prihodi poduzetnika Brodogradilište Kraljevica d.d. čine 100 posto
konsolidiranog ukupnog prihoda grupe, odnosno gotovo 100 posto stvarnog gubitka
grupe.

*Tabela 6.* KONSOLIDIRANI POKAZATELJI POSLOVANJA PODUZETNIKA BRODOGRADILIŠTE
KRALJEVICA d.d. ZA RAZDOBLJE OD 2003.– IV. 2006.

|  |  |  |  |  |
| --- | --- | --- | --- | --- |
| Opis | 2003. | 2004. | 2005. | I. – VI. 2006. |
| Ukupni prihod | 128.911.436 | 251.053.363 | 327.044.764 | 199.278.679 |
| Ukupni rashod | 254.918.922 | 430.018.114 | 394.874.977 | 192.750.572 |
| Dobit/Gubitak | -126.007.486 | -178.964.751 | -67.830.213 | 6.528.107 |

Izvor: dopis poduzetnika Brodogradilište Kraljevica d.d.
Obrada: Agencija za zaštitu tržišnog natjecanja

*4. Državna jamstva poduzetniku Brodogradilište Kraljevica d.d.*

Ukupni iznos kredita za koja su zatražena državna jamstva opisana u točki I.2.
obrazloženja ovog rješenja poduzetnik bi koristio za sljedeće namjene:
1. Iznos državnog jamstva od 29.000.000,00 USD odnosno 169.958.415,00 kn
poduzetnik će koristiti za kratkoročno zaduženje kod poslovne banke, kojim će
podmirivati tekuće troškove poslovanja do kraja ožujka 2007. kako je opisano u
Tabeli 7.

*Tabela 7.* SPECIFIKACIJA TROŠKOVA POSLOVANJA PODUZETNIKA BRODOGRADILIŠTE
KRALJEVICA d.d., KOJI ĆE BITI POKRIVENI KREDITOM OD 29.000.000,00 USD

|  |  |  |
| --- | --- | --- |
| Rb. | Opis | Iznos u USD |
| 1. | \*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\* | \*\*\*\*\*\*\*\*\*\*\*\* |
| 2. | \*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\* | \*\*\*\*\*\*\*\*\*\*\*\* |
| 3. | \*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\* | \*\*\*\*\*\*\*\*\*\*\*\* |
| 4. | \*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\* | \*\*\*\*\*\*\*\*\*\*\*\* |
|  | Ukupno | 29.000.000 |

Izvor: Brodogradilište Kraljevica d.d.
Obrada: Agencija za zaštitu tržišnog natjecanja

Kredit poslovne banke koristit će se pod sljedećim uvjetima: prilikom
realizacije kredita uplaćuje se jednokratna naknada obrade zahtjeva u visini od
0,5 posto za kredit koji se odobrava kod \*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*; redovnoj
kamatnoj stopi u visini prinosa na trezorske zapise Ministarstva financija +
1,75 p. p godišnje (trenutno 4,85 posto), a rok povrata kredita je najdulje 12
mjeseci.
2. Iznos od 6.840.000,00 EUR, odnosno 50.821.972,92 kn, poduzetnik će koristiti
za kratkoročna zaduženja kod poslovne banke, za izgradnju novogradnje broj 546
RO-RO putničkog broda za naručitelja Jadroliniju Rijeka d.d.

*Tabela 8.* SPECIFIKACIJA TROŠKOVA POSLOVANJA PODUZETNIKA BRODOGRADILIŠTE
KRALJEVICA d.d., KOJI ĆE BITI POKRIVENI KREDITOM OD 6.840.000,00 EUR

|  |  |  |
| --- | --- | --- |
| Rb. | Opis | Iznos u EUR |
| 1. | \*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\* | \*\*\*\*\*\*\*\*\*\* |
| 2. | \*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\* | \*\*\*\*\*\*\*\*\*\* |
| 3. | \*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\* | \*\*\*\*\*\*\*\*\*\* |
| 4. | \*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\* | \*\*\*\*\*\*\*\*\*\* |
| 5. | \*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\* | \*\*\*\*\*\*\*\*\*\* |
| 6. | \*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\* | \*\*\*\*\*\*\*\*\*\* |
| 7. | \*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\* | \*\*\*\*\*\*\*\*\*\* |
| 8. | \*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\* | \*\*\*\*\*\*\*\*\*\* |
| 9. | \*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\* | \*\*\*\*\*\*\*\*\*\* |
| 10. | \*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\* | \*\*\*\*\*\*\*\*\*\* |
|  | Ukupno | 6.840.000 |

Izvor: dopis poduzetnika Brodogradilište Kraljevica d.d.
Obrada: Agencija za zaštitu tržišnog natjecanja

Kredit poslovne banke koristit će se pod sljedećim uvjetima: prilikom
realizacije kredita uplaćuje se jednokratna naknada obrade zahtjeva u visini od
0,2 posto za kredit odobren kod \*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*, kamatnu stopu čini
tromjesečni EURIBOR+ 2,75 postotna poena p.a. Rok povrata kredita je do 1.
srpnja 2007. odnosno naplatom iz primopredajne rate.
Naime, poduzetnik Brodogradilište Kraljevica d.d. dostavio je dokumentaciju i
specifikaciju troškova za iznos traženog državnog jamstva u iznosu od
29.000.000,00 USD i 6.840.000,00 EUR.
Navedeni iznos od 29.000.000,00 USD poduzetnik bi utrošio
\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*, koje se odnose
\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*,\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*,
kao i podmirivanja tekućih troškova procesa same proizvodnje.
Iznos od 6.840.000,00 EUR prikazan u Tabeli 8. poduzetnik bi utrošio za
financiranje gradnje 545, RO-RO putničkog broda za na­ručitelja Jadroliniju
Rijeka. Navedena sredstva potrebna su poduzet­nik­u da bi zadržao nivo
likvidnosti poslovanja do kraja ožujka 2007.
U slučaju da se navedeno državno jamstvo ne bi odobrilo, Brodogradilište
Kraljevica d.d. pretrpjelo bi značajne gubitke temeljem onemogućavanja nastavka
ugovorenog proizvodnog programa i mogućih raskida postojećih ugovora kao i
protestiranja izdanih državnih jamstava.

IV. ODLUKA VIJEĆA

Vijeće je razmatralo Prijedlog za odobrenje državnih jamstava poduzetniku
Brodogradilište Kraljevica d.d. na svojoj 68. sjednici održanoj 21. rujna 2006.
Pri donošenju odluke, Vijeće je uzelo u obzir svu dostavljenu dokumentaciju i
podatke, te rezultate provedenih pravnih i ekonomskih analiza.
1. Razmatrajući sve dostavljene podatke i dokumentaciju utvrđeno je da
predložena državna jamstva predstavljaju državnu potporu iz članka 3. stavka 1.
ZDP-a, odnosno utvrđeno je da predložena jamstva predstavljaju potencijalni
rashod države, utvrđeno je kako isto donosi poduzetniku ekonomsku prednost koju
isti ne bi ostvario kroz svoje redovno i uobičajeno poslovanje, utvrđeno je kako
u konkretnom slučaju postoji mogućnost narušavanja tržišnog natjecanja davanjem
povlastice korisniku državne potpore, osobito u mjeri u kojoj to može utjecati
na ispunjenje međunarodno preuzetih obveza RH proizašlih ih SSP-a.
Člankom 4. ZDP-a propisana je opća zabrana davanja državnih potpora koje
narušavaju ili bi mogle narušiti tržišno natjecanje davanjem prednosti na
tržištu korisniku državne potpore bez obzira na oblik državne potpore u mjeri u
kojoj to može utjecati na ispunjenje međunarodno preuzetih obveza RH iz SSP-a,
kao i izuzeća od opće zabrane.
Odluka da predloženo državno jamstvo u ukupnom iznosu od 29.000.000,00 USD i
6.840.000,00 EUR predstavlja državnu potporu prvenstveno se temelji na činjenici
da isto ne ispunjava uvjete iz članka 74. stavka 1. Uredbe koji se odnose na
državno jamstvo. Neispunjenje uvjeta iz članka 74. stavka 1. Uredbe naročito se
odnosi na činjenicu da se Brodogradilište Kraljevica d.d. smatra poduzetnikom u
teškoćama iz članka 16. stavka 2. Uredbe, da isto nije u mogućnosti dobiti
kredite po tržišnim uvjetima bez državnog jamstva, te da rečena jamstva
pokrivaju 100 posto financijske obveze.
Naime, Vijeće je zaključilo da sveobuhvatna analiza poslovanja opisana u točki
III. 3. obrazloženja ovog rješenja nedvojbeno ukazuje na to da se poduzetnik
Brodogradilište Kraljevica d.d. smatra poduzetnikom u teškoćama iz članka 16.
stavka 2., Uredbe, odnosno poduzetnikom koji nije sposoban vlastitim sredstvima
ili sredstvima koja može pribaviti od svojih vlasnika ili vjerovnika zaustaviti
negativna kretanja poslovanja, a koja bi, bez posredovanja države, ugrozila
njegov opstanak.
Na državne potpore koje se dodjeljuju poduzetnicima u teškoćama može se
primijeniti izuzeće iz članka 4. stavka 3. točke d) ZDP-a koje se odnosi na
državne potpore namijenjene poticanju određenih gospodarskih djelatnosti ili
određenih gospodarskih područja.
Da bi se primijenilo izuzeće iz članka 4. stavka 3. točke d) ZDP-a, državna
potpora mora biti sukladna članku 18. stavku 1. ZDP-a, koji se odnosi na državne
potpore za restrukturiranje. Državna potpora za restrukturiranje može biti
dodijeljena jedino ukoliko poduzetnik u teškoćama predloži Plan restrukturiranja
čiji je cilj uspostava poduzetnikove dugoročne održivosti na tržištu. Navedena
državna pot­pora može se dodijeliti samo jednom u razdoblju od 10 godina.
S obzirom na to da Plan restrukturiranja poduzetnika još nije izrađen, Vijeće je
donijelo odluku da se poduzetniku Brodogradilište Kraljevica d.d. za vrijeme dok
se izrađuje Plan restrukturiranja uvjetno odobri državna potpora za sanaciju u
obliku državnog jamstva, sukladno članku 17. stavku 1. Uredbe, stoga je odlučeno
kao u točki I. izreke ovog rješenja.
Državna potpora za sanaciju odobrava se iz razloga narušene likvidnosti
poslovanja uzrokovane neodobravanjem kredita od strane poslovnih banaka. Naime,
poslovne banke ne žele odobravati kredite uz državno jamstvo, ukoliko ne postoji
odobrenje Agencije.
2. Sukladno članku 17. stavku 1. Uredbe, Vijeće je u točki II. izreke ovog
rješenja odredilo sljedeće uvjete koje poduzetnik Brodogradilište Kraljevica
d.d. kao korisnik državne potpore mora ispuniti. Riječ je o sljedećim uvjetima:
2.1. Državna jamstva i krediti moraju biti odobreni pod redov­nim tržišnim
uvjetima. Sukladno članku 27. stavku 12. Zakona o izvršenju državnog proračuna
za 2006. (»Narodne novine«, broj 148/06), na ukupan iznos odobrenih financijskih
državnih jamstava zaračunava se provizija od 0,5 posto koja se uplaćuje u korist
Državnog proračuna Republike Hrvatske. Stoga je odlučeno kao u točki II. 1.
izreke ovog rješenja.
2.2. Krediti poslovnih banaka moraju biti odobreni pod redovnim tržišnim
uvjetima, odnosno po kamatnoj stopi koja se odobrava poduzetnicima koji nisu u
financijskim teškoćama a koja ne bi smjela biti niža od postojeće referentne
kamatne stope u iznosu od 5,44 posto.
Kreditna sredstva moraju biti vraćena u roku od 12 mjeseci nakon isplate
posljednjeg obroka poduzetniku, sukladno članku 17. stavku 1. alineji 2. Uredbe,
stoga je odlučeno kao u točki II. 2. izreke ovog rješenja.
2.3. Sukladno članku 27. stavku 1. alineji 5. Uredbe, državna potpora za
sanaciju odobrava se za razdoblje potrebno za izradu Plana restrukturiranja, a
najviše na razdoblje od 6 mjeseci, odnosno zaključno do 21. ožujka 2007. Ukoliko
u navedenom razdoblju Agenciji ne bude dostavljen Plan restrukturiranja, tada je
potrebno izraditi Plan likvidacije ili dostaviti dokaz da su krediti za koje je
izdano državno jamstvo u cijelosti vraćeni ili je državno jamstvo prestalo
važiti. Stoga je odlučeno kao u točki II. 3. izreke ovog rješenja.
2.4. Državnu potporu za sanaciju moguće je dodijeliti samo jednom, sukladno
članku 17. stavku 1. alineji 6. Uredbe. Naime, pot­pora za sanaciju je potpora
za pokriće operativnih troškova koja će omogućiti poduzetniku prevladavanje
financijskih teškoća i normalno obavljanje poslovanja u razdoblju izrade Plana
restrukturiranja.
Ponovna dodjela potpore za sanaciju koja bi samo održavala postojeće stanje a ne
bi rješavala gospodarske i socijalne probleme, nije dopuštena.
Osim toga, odobravanje potpore za sanaciju ne znači nužno da će državna potpora
u okviru Plana restrukturiranja biti odobrena i to iz razloga jer se državne
potpore za restrukturiranje odobravaju sukladno odredbama koje se odnose na
restrukturiranje.
2.5. Agencija sukladno članku 5. i 6. stavku 1. točki b. ZDP-a nad­zire provedbu
i učinke dodijeljenih državnih potpora te nalaže po­vrat državnih potpora koje
su dane ili korištene protivno propisima.
U cilju što boljeg obavljanje funkcije nadzora, Agencija je, sukladno članku 6.
stavku 1. točki d) i stavku 4. ZDP-a i članku 70. stavku 2. SSP-a, od
Ministarstvo kao predlagatelja državnog jamstva, zatražila dostavu izvješća o
ispunjenju uvjeta iz točke II. izreke ovog rješenja, te je odlučeno kao u točki
III. izreke ovog rješenja.
2.6. Vijeće je prilikom donošenja odluke je li ispunjen uvjet iz članka 17.
stavka 1. alineje 3. Uredbe, odlučilo da odobravanje državnih jamstava za
sanaciju otklanja ozbiljne socijalne poteškoće.
Naime, prestanak rada poduzetnika značio bi i povećanje stope nezaposlenosti
kako u regiji, tako i u RH koju inače karakterizira visoka stopa nezaposlenosti.
Činjenica da se brod sastoji od nekoliko tisuća komponenti, te da sama
brodogradnja kao djelatnost značajno utječe na tržište prateće industrije,
isporučitelje materijala, opreme i usluga, te da omogućuju njihov razvoj,
dodatno je pridonijela odluci Vijeća je li dodjela državnih jamstava poduzetniku
u razdoblju izrade Plana restrukturiranja otklanja ozbiljne socijalne poteškoće.
Dakle prestanak rada poduzetnika neizravno bi ugrozio i rad­na mjesta u pratećim
djelatnostima vezanoj za brodogradnju, te bi znatno premašio broj od 577
djelatnika koji zaposleni u samom poduzetniku.
2.7. Vijeće je prilikom donošenja odluke odlučilo da je ispunjen i uvjet iz
članka 17. stavka 1. alineje 4. Uredbe, odnosno da su predložena državna jamstva
ograničena na minimalni iznos koji omogućava poduzetniku nastavak poslovanja u
razdoblju dok se izrađuje Plan restrukturiranja.
Vijeće svoju odluku temelji na podacima opisanim u točki III. 3. i 4.
obrazloženja ovog rješenja, odnosno činjenici da je poduzetnik dostavio iscrpan
pregled svojih obveza i rashoda koje će podmirivati u razdoblju potrebnom za
izradu Plana restrukturiranja.
3. Rješenja Agencije iz članka 13. stavka 3. ZDP-a kojim se donosi odobrenje uz
navođenje posebnih uvjeta i rokova za provedbu državne potpore objavljuju se u
»Narodnim novinama«, sukladno članku 18. ZDP-a.

UPUTA O PRAVNOM LIJEKU

Ovo rješenje je konačno u upravnom postupku. Protiv ovog rješenja žalba nije
dopuštena, ali nezadovoljna stranka može pokrenuti upravni spor pred Upravnim
sudom Republike Hrvatske u roku od trideset (30) dana od dana dostave ovog
rješenja.

Klasa: UP/I 430-01/2006-02/47
Urbroj: 580-03-06-61-12
Zagreb, 21. rujna 2006.

Predsjednica Vijeća za
zaštitu tržišnog natjecanja
**Olgica Spevec**, v. r.

Rješenje, NN 9/2007-387
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)